የኢትዮጵያ ፕሬስ ድርጅት አመራሮች የኮሮና ወረርሽኝን ለመከላከል የጥንቃቄ የቅስቀሳ መልዕክት አስተላለፉ
 አዲስ አበባ፡- የኢትዮጵያ ፕሬስ ድርጅት የሥራ ሀላፊዎች የኮሮና ወረርሽኝን ለመከላከል የሚደረገውን አገራዊ ጥረት ለመደገፍ ትናንት በአዲስ አበባ ከተማ በተለያዩ ቦታዎች በመዘዋወር የቅስቀሳ መልዕክት አስተላለፉ።  የድርጅቱ ዋና ስራ አስፈጻሚ አቶ ጌትነት ታደሠ በዚሁ ቅስቀሳ ላይ ባስተላለፉት የጥንቃቄ መልዕክት፤ “ዛሬ በመካከላችሁ የተገኘነው በሚዲያ ከምንነግራችሁ የጥንቃቄና መከላከያ መንገዶች በተጨማሪ ከመዘናጋት ወጥተን፤ በጤና ባለሞያዎች የሚሰጡትን መመሪያዎችን በትክክልና በአግባቡ መተግበር ከቻልን ቫይረሱን መከላከል እንደምንችል ለማሳሰብ” ነው ብለዋል።  ኮሮናን ለመከላከል በሚደረገው ጥረት ውስጥ ኃላፊነታችሁን በአግባቡ እየተወጣችሁ ያላችሁ የከተማችን ነዋሪዎችን ላመሰግን እፈቅዳለሁ ያሉት አቶ ጌትነት፤ “የጤና ባለሞያዎች የሚያስተላልፏቸውን መልዕክቶች ሰምቶ ተግባራዊ ማድረግ አንዱ የስልጣኔ ምልክት ነው። እያንዳንዱ ሰው ኃላፊነቱ ሊወጣ ይገባል። መንግስት የሚወስዳቸውን እርምጃዎችን ጠንከር ብሎ ማስፈጸም ያስፈልጋል” የሚል መልዕክት አስተላልፈዋል።  ከቅስቀሳው በኋላ ለዝግጅት ክፍላችን አስተያየታቸውን የሰጡት ዋና ሥራ አስፈጻሚው፤ የሚዲያው አመራር ንቅናቄ ስራ ለአራት ቀናት ጋዜጠኞችን ጭምር አካቶ የሚደረግ መሆኑን አስታውቀዋል። እንደ ሚዲያ በርካታ የግንዛቤ መፍጠሪያ ስራዎች ተሰርተዋል ያሉት አቶ ጌትነት፤ ችግሩም ከተከሰተ በኋላም ሚዲያው በስፋት አጀንዳ አድርጎ ሲሰራበት መቆየቱን፤ በህብረተሰቡ ዘንድ ግን መረጃውን ወስዶ ተግባር ላይ ማዋል ላይ ትልቅ ክፍተት መኖሩን ተናግረዋል።  “ዛሬ ወደ ህብረተሰቡ የወረድንበት ዋናው ምክንያት ከጤና ባለሞያዎች የሚተላለፉ መልዕክቶችን አድምጡ፤ ያደመጣችሁትንም ተግባራዊ አድርጉ የሚለውን ሃሳብ ለማስተላለፍና ወረርሽኙን ለመከላከል የሚደረገውን አገራዊ ጥረት ለማገዝ ነው” ብለዋል፤ ዋና ሥራ አስፈጻሚው። ለቅስቀሳ በተዘዋወሩባቸው አከባቢዎች ጉራማይሌ ነገሮችን ማስተዋላቸውን የገለጹት አቶ ጌትነት፤ “ህብረተሰቡ ስለቫይረሱ ወረርሽኝና መከላከያ መንገዱ መረጃው ቢኖረውም በርካታ ሰው የአፍና የአፍንጫ መሸፈኛውን በአግባቡ አላደረጉትም። የአፍና የአፍንጫ መሸፈኛ አድርገውም አካላዊ ርቀትን ያልጠበቁና ያልተራራቁ ሰዎችን በብዛት መመልከት ችለናል። ይህም የሚያሳየው ከችግሩ ለመውጣት ገና ትልቅ ስራን የሚጠይቅ መሆኑን ነው” ብለዋል።  ሃላፊዎቹ የቅስቀሳ ስራ ባከናወኑባቸው አካባቢዎች ያገኘናቸውና ያነጋገርናቸው የህብረተሰብ ክፍሎች በሰጡት አስተያየትም የዚህ አይነቱ የግንዛቤ ማስጨበጫ ስራዎች ጥቅማቸው የጎላ በመሆኑ ተጠናክረው መቀጠል እንዳለባቸው ገልጸዋል። በድለላ ስራ ላይ የተሰማራው ወጣት ዮሐንስ አባተ የአዲሱ ገበያ አከባቢ ነዋሪ ሲሆን፤ በአከባቢው የሚኖሩ አንድ አንድ የማህበረሰብ ክፍሎች የቫይረሱን መከላከያ መንገድ እንዲተገብሩ ሲነገራቸው ከመተባበር ይልቅ የማንጓጠጥና ምን አገባህ የሚል ምላሽ እንደሚሰጡ ጠቅሶ፤ የዚህ አይነት የመንግስት የስራ ሃላፊዎች ቅስቀሳ ለህብረተሰቡ ግንዛቤ መጨበጥ የጎላ ሚና አላቸው ብሏል። ሌላው አስተያየት ሰጪ በጉለሌ ክፍለ ከተማ ወረዳ ዘጠኝ ነዋሪ የሆኑት አቶ ተመስገን ወልደ ሰንበት ናቸው። እንደ እርሳቸው ገለጻም፤ ህብረተሰቡ ማድረግ ያለበት ጥንቃቄ ብዙም አልገባውም። በተለይ በወጣቱ ዘንድ ትልቅ ቸልተኝነትና መዘናጋት ስላለ ብዙ መሰራት ይገባል።  “ወጣቶች በአንድ አከባቢ ተሰባስበው ይቀመጣሉ፤ እንደ እኔ በእድሜ ገፋ ገፋ ያሉት ሰዎች በተሻለ ሁኔታ ርቀትን ጠብቀው የመከላከያ መመሪያውን እየተገበሩ ናቸው። በወጣቱ ዘንድ ግን ትኩረት ተደርጎ ሊሰራበት ያስፈልጋል። ሚዲያውና አመራሩ እንደዚህ መልዕክቶችን በማስተላለፍ ማስተማር ይጠበቅበታል” ብለዋል፤ አቶ ተመስገን።  የኢትዮጵያ ፕሬስ ድርጅት የስራ ሃላፊዎች በአዲስ አበባ ከተማ በጉለሌ እና አራዳ ክፍለ ከተሞች ላይ በማተኮር በሚቀጥሉት አራት ቀናት ተመሳሳይ መልዕክት እንደሚያስተላለፉ ታውቋል። አዲስ ዘመን ሰኔ 4/2012 በወንድማገኝ አሸብር